Ida Elina

Ida Elina (oik. Päivi Ida Elina Kujanen, o.s. Ollikainen; s. 1986 Oulainen) on suomalainen laulaja-lauluntekijä ja kanteleensoittaja, joka on erikoistunut popmusiikin esittämiseen erikoisvarustellulla konserttikanteleella. Hän esittää myös gospelia.
Elämä ja ura.
Ida Elina syntyi yhdeksi helluntailaisen perheen neljästä lapsesta. Kaikki sisarukset osoittautuivat musikaalisiksi. Lapsena Ida Elina lauloi Oulaisten nuorisokuorossa ja kirkkokuorossa. Hän aloitti kanteleensoiton opettelun 13-vuotiaana soitettuaan sitä ennen pitkään pianoa. Hänen setänsä oli ostanut huutokaupasta 30-kielisen kanteleen, jota hän alkoi pikkusiskonsa kanssa soittaa. Ida Elina teki ensimmäiset esiintymisensä kanteleensoittajana seurakunnan tapahtumissa. Hän ei päässyt Sibelius-Akatemian solistiselle linjalle, mutta pääsi musiikkikasvatuksen linjalle ja aloitti opintonsa siellä vuonna 2005. Opintoaikana Ida Elina turhautui klassiseen kanteleensoittoon. Vuonna 2009 hän lähti vaihto-opiskelijaksi Hokkaidon kasvatustieteelliseen yliopistoon Japaniin. Japanissa suorittamiensa opintojen jälkeen Ida Elina innostui uudelleen kanteleensoitosta nähtyään videon kitaristi Adam Raffertyn yksilöllisellä tyylillä tekemästä coverversiosta Michael Jacksonin kappaleesta "Billie Jean". Varhaisimman Youtube-suosionsa hän saikin tekemällä coverversion samasta kappaleesta. Ida Elina on tehnyt omien kappaleidensa lisäksi covereita muiden muassa Abban, Adelen, Pharrell Williamsin ja Toton kappaleista. Youtuben kautta hän alkoi saada kansainvälistä näkyvyyttä kehittämällään yksilöllisellä soittotyylillä.
Vuonna 2011 Ida Elina voitti Kanteleliiton ensimmäisen kansainvälisen kantelekilpailun muun musiikin ammattilaissarjassa. Vuonna 2012 ilmestyi hänen debyyttialbuminsa "Songs of Freedom". Samana vuonna hän valmistui Sibelius-Akatemiassa maisterin oppiarvolla. Hän aloitti keikkailun eri puolilla Suomea eri tunnustuskuntien kirkoissa ja alkoi käyttää taiteilijanimeä Ida Elina. Varta vasten popmusiikin tarpeisiin soveltuvan konserttikanteleen kehittämiseksi hän teki yhteistyötä soitinrakentaja Pekka Lovikan kanssa. Vuonna 2015 Ida Elina julkaisi albumin "Hello World". Samana vuonna hänelle myönnettiin Kanteleliiton Vuoden kantele -tunnustus. Vuonna 2016 ilmestyi Ida Elinan joulualbumi "Valoisaa joulua (Bright Christmas)", joka samana vuonna valittiin radioiden Vuoden joululevyksi. Evento Awards -gaalassa Ida Elina sai vuonna 2017 parhaan esiintyjän tunnustuksen. Vuonna 2021 hän voitti TOYP Suomen "Vuoden nuori menestyjä" -yleisöäänestyksen.
Ida Elina on konsertoinut aktiivisesti Pohjoismaissa ja Baltian maissa. Lisäksi hän on esiintynyt muun muassa Saksassa, Yhdysvalloissa, Kiinassa, Japanissa, Taiwanissa ja Etelä-Koreassa. Ida Elina on pitänyt esiintymisiä muiden muassa Sauli Niinistölle, Jenni Haukiolle, Tarja Haloselle, Pentti Arajärvelle ja Martti Ahtisaarelle. Hän on lisäksi esiintynyt yritysjohtajille ja diplomaateille. Suomessa hän sai laajaa näkyvyyttä esiintymällä Linnan juhlissa vuonna 2021. Jo vuonna 2019 hän oli esiintynyt Linnan juhlien jatkoilla. Ida Elina on tehnyt kiertueen Apulanta-yhtyeen kanssa ja esiintynyt John Lloyd Youngin kanssa. Hän on laulajana monikielinen; hän on esiintynyt paitsi suomeksi, myös muun muassa englanniksi, ranskaksi, mandariinikiinaksi ja japaniksi.
2020-luvun alussa Ida Elina valmistui kauppatieteiden maisteriksi Jyväskylän yliopistosta. Vuonna 2022 hän julkaisi albumin "Capital Letters", teki 10-vuotisjuhlakiertueen ja julkaisi omaelämäkertateoksen "Ida Elina – Popkanteletar" (Readme.fi) 10-vuotisjuhlakiertueeseen kuului kirkkoesiintymisten lisäksi esiintymisiä muun muassa Sellosalissa ja Savoy-teatterissa. Ida Elina on tehnyt useita joulukiertueita ja kertonut pitävänsä erityisesti vanhoista ja perinteisistä joululauluista, joissa on kristillinen sanoma. Hänen soittotyyliään on kuvattu "perkussiiviseksi".
Yksityiselämä.
Ida Elina on naimisissa ja hänellä on kaksi tytärtä. Hän asuu Espoossa. 
Ida Elina harrastaa juoksua ja on moninkertainen Oulaisten-mestari 800 metrin juoksussa.
Julkaisut.
Albumit.
Lähde: